ΑΠΟΦΑΣΗ ΤΟΥ ΔΙΚΑΣΤΗΡΙΟΥ ΔΗΜΟΣΙΑΣ ΔΙΟΙΚΗΣΗΣ (δεύτερο τμήμα)
της 3ης Απριλίου 2008
Υπόθεση F-68/06
Reint J. Bakema
κατά
Επιτροπής των Ευρωπαϊκών Κοινοτήτων
«Υπαλληλική υπόθεση – Συμβασιούχοι υπάλληλοι – Κατάταξη σε βαθμό – Oμάδα καθηκόντων IV – Δίπλωμα – Επαγγελματική πείρα»
Αντικείμενο: Προσφυγή ασκηθείσα βάσει των άρθρων 236 ΕΚ και 152 ΕΑ, με την οποία ο R. Bakema, συμβασιούχος υπάλληλος της Επιτροπής, ζητεί,
αφενός, την ακύρωση της αποφάσεως της αρμόδιας για τη σύναψη συμβάσεων προσλήψεως αρχής με την οποία απορρίφθηκε η διοικητική
ένσταση την οποία είχε ασκήσει κατά της αποφάσεως με την οποία η εν λόγω αρχή τον κατέταξε στην ομάδα καθηκόντων IV, στον
βαθμό 14, κλιμάκιο 1, βάσει συμβάσεως συμβασιούχου υπαλλήλου που υπεγράφη στις 25 Οκτωβρίου 2005 και άρχισε να ισχύει από
1ης Νοεμβρίου του ιδίου έτους, καθώς και να υποχρεωθεί η Επιτροπή να τον κατατάξει στον βαθμό 16 της ομάδας καθηκόντων IV,
και αφετέρου, την επιδίκαση προσήκουσας αποζημιώσεως.
Απόφαση: Το Δικαστήριο Δημόσιας Διοίκησης ακυρώνει την απόφαση με την οποία η αρμόδια για τη σύναψη των συμβάσεων προσλήψεως αρχή κατέταξε
τον προσφεύγοντα στην ομάδα καθηκόντων IV, στον βαθμό 14, κλιμάκιο 1, βάσει συμβάσεως που υπεγράφη στις 25 Οκτωβρίου 2005
και με την οποία ο προσφεύγων προσελήφθη στην Επιτροπή ως συμβασιούχος υπάλληλος. Απορρίπτει την προσφυγή κατά τα λοιπά. Κάθε
διάδικος φέρει τα δικαστικά του έξοδα.
Περίληψη
Υπάλληλοι – Συμβασιούχοι υπάλληλοι – Κατάταξη
(Κανονισμός Υπηρεσιακής Καταστάσεως των υπαλλήλων, άρθρο 5 § 3, στοιχείο β΄· Καθεστώς που εφαρμόζεται στο Λοιπό Προσωπικό,
άρθρο 82 § 2)
Για την εφαρμογή του άρθρου 7, παράγραφος 1, στοιχείο δ΄ και παράγραφος 3, των γενικών εκτελεστικών διατάξεων περί των διαδικασιών
που διέπουν την πρόσληψη και την απασχόληση των συμβασιούχων υπαλλήλων της Επιτροπής, το οποίο προβλέπει ότι οι υπάλληλοι
αυτοί κατατάσσονται αναλόγως της διάρκειας της σχετικής επαγγελματικής πείρας, η οποία υπολογίζεται από την ημερομηνία κατά
την οποία ο ενδιαφερόμενος πληροί τις ελάχιστες απαιτούμενες προϋποθέσεις για να προσληφθεί, η Επιτροπή δεν μπορεί, χωρίς
να παραβεί το άρθρο 82, παράγραφος 2, στοιχείο γ΄, του Καθεστώτος που εφαρμόζεται στο Λοιπό Προσωπικό, κατά το οποίο η πρόσληψη
του συμβασιούχου υπαλλήλου στην ομάδα καθηκόντων IV προϋποθέτει τουλάχιστον εκπαίδευση που αντιστοιχεί σε πλήρεις πανεπιστημιακές
σπουδές τουλάχιστον τριών ετών πιστοποιούμενες με δίπλωμα, όπως διευκρινίζεται, λόγω της ταυτόσημης διατύπωσης, από τις διατάξεις
του άρθρου 5, παράγραφος 3, στοιχείο β΄, του ΚΥΚ, που θέτει την ίδια προϋπόθεση για τους μόνιμους υπαλλήλους, να αρνηθεί να
λάβει υπόψη ένα πτυχίο χωρίς να εξετάσει προηγουμένως το περιεχόμενο του προγράμματος εκπαιδεύσεως που πιστοποιείται από το
πτυχίο αυτό και χωρίς να εξετάσει αν το πτυχίο πιστοποιεί πλήρεις πανεπιστημιακές σπουδές.
(βλ. σκέψεις 41 και 42)